Keld Albrechtsen (EL), 2004-04-28:
I Enhedslisten synes vi, det er positivt, at denne debat er blevet rejst, og det skal Det Radikale Venstre have tak for.
Vi håber også, at vi kan få afklaret de problemer, som hr. Aage Frandsen var inde på, for efter at have hørt skatteministerens udlægninger behøver man altså ikke være nogen stor profet for at forudse, hvordan et lovforslag vil blive udformet, hvis et flertal i Folketinget pålægger ministeren at udarbejde et sådant forslag, når teksten i beslutningsforslaget ikke indeholder mere vejledning end på nuværende tidspunkt. Det vil blive et forslag om omlægning af afgifter, der er så kropumuligt, at regeringen kan håbe at blive stemt ned på det, og så er regeringen sluppet af med den sag.
Derfor er det efter vores opfattelse nødvendigt, at vi får arbejdet med teksten og præciseret de ting, der skal præciseres, så det bliver et godt forslag, Folketinget beder regeringen om at udarbejde. Enhedslisten vil gerne medvirke til et forslag, der omlægger bilparken, så den bliver mere miljøvenlig.
Men vi skulle gerne undgå, at det fører til en samlet stigning af bilparken, og vi er heller ikke særlig interesserede i, at det ender med støtte til den mest velhavende del af befolkningens indkøb af dyre biler.
Derfor er det meget vigtigt, at forslaget bliver udformet på en sådan måde, at det ikke bliver resultatet, og i udvalget vil vi meget gerne prøve at medvirke til at få opstillet den rigtige model.
Det er muligt, at Venstres ordfører har ret i, at forslaget rent faktisk vil medføre et faldende antal biler.
Det er efter Venstres ordførers opfattelse uhyggeligt, hvis det sker, men jeg vil sige, at det er det absolut ikke set fra Enhedslistens synspunkt.
Vi har allerede alt for mange biler, især i de store byer.
Der er ikke plads til dem, de giver forstoppelse i trafikken, så hvis det virkelig er rigtigt, at forslaget medfører et samlet fald i antallet af biler ud over at medføre en mere miljøvenlig fordeling, vil jeg sige, at så har hr. Anders Samuelsen ramt det helt rigtige, så det argument skal i hvert fald ikke holde Enhedslisten fra at støtte forslaget, tværtimod.
Men det er jo også noget af det, vi kan få belyst nærmere i udvalget: Om den meget optimistiske bedømmelse af forslaget, Venstre har, rent faktisk er rigtig. Jeg vil slutte med at sige, at det jo er meget fint med et sådant forslag, men i virkeligheden bør vi også se på, om vi måske kan begynde at udarbejde en ordning med afgiftsfritagelse for biler, der ikke bruger fossilt brændstof eller lignende, men er drevet af vedvarende energi. Vi står jo i den situation, at olieproduktionen snart ikke kan følge med efterspørgslen, og derfor må vi regne med, at det ikke varer ret lang tid, før benzinprisen begynder at stige meget dramatisk - afgifter eller ej - og derfor er det jo vigtigt at begynde en omlægning til transportmidler, som ikke bruger benzin.
Jeg ved ikke, om det allerede kan komme
med i forslaget her, men biler, der kan basere sig på vedvarende energi, burde i ganske særlig grad have en afgiftslettelse.
Jeg forstår slet ikke, at skiftende regeringer i Danmark, især i den nuværende situation, ikke har forholdt sig til olieproblemet, men har ladet som om det ikke eksisterer.
Man er fuldstændig ligeglad med, at olien slipper op.
Man planlægger motorveje og bilpolitik, som om man tror, at der om 10 og 15 år stadig er massevis af billig benzin til rådighed, selv om alle ved, at det ikke er tilfældet.
Det er fuldstændig dybt uansvarligt, og det er fantastisk, at de største partier - regeringspartierne, Dansk Folkeparti osv. - ikke tager det problem alvorligt.
Men det gør de helt åbenlyst ikke.
De gør alt, hvad de kan for at prøve at undgå at tage bare det mest beskedne initiativ, for jeg tror, at også hr. Samuelsen vil indrømme, at i den sammenhæng er det et beskedent forslag set i forhold til det olieproblem, vi står over for.
Jeg ved ikke, om det kan nå at komme med ind i forslaget, men det er i hvert fald en tanke.
Vi er i hvert fald i Enhedslisten meget bekymrede over for olieproblemet, og vi så gerne, at man kunne komme tidligt i gang med at løse det.